Jupiter ; arebbit n yigenni yettidir deg tiɣremt-is d-yezgan ɣef tqacuct n udrar n Ulimbus, tikwal akka yettader-d ɣer tmurt s ṣṣura n umdan iwakken ad iẓer ma steṛḥiben s yinebgi n rebbi neɣ ala. imi Jupiter mačči kan d agellid n yirebbiten d yimdanen, d arebbit n yigellilen daɣen.
Yiwet n tikkelt Jupiter yerra iman-is d igellil, yelsa ičelliqen, yeqsed yiwet n taddart isem-is Ferruǧya ad yennubget dinna yuwi yid-s Mirkura, yal tawwurt uɣur ara awḍen ad sṭebṭben ad ḍelben lembat, at-tmurt-nni ḍerrfen-ten rnan suffɣen-d ɣur-sen iqjan-nsen.
Iteddu Jupiter akked mirkura lehhten si ɛeggu uysen ad afen anda ara sɛeddin iḍ-nni; yerna tillas bdant ɣellint-d, almi ciṭ kan akka a-t-an la d-yettban yiwen uɛecciw ɣef tqacuct n tiɣilt, mi yuẓan ɣer utemmu-nni afen yiwen n umɣar; Filimun d tmeṭṭut-is Bawkis.
Mi tesla Bawkis I usṭebṭeb ɣef tewwurt, uzzlen nettat d urgaz-is ad tt-ldin, skecmen-d inebgiwen-nni rnan sufen yis-sen, fɣen ad d-jaben isɣaren s-way-s ara asen-id-ssiɣen lkanun, rnan sersen-asen-d akk učči sɛan. Mi ɛeddan yinebgiwen-nni ad ččen yennerna wučči-ni, yerna tetteffeɣ-d seg-s rriḥa telha.
Mi walan akken učči-ni, ḥṣan d arebbit; ɣlin yimɣaren-nni ɣer lqaɛa rekɛen di sin i Jupiter, rnan ḍelben-as asuref imi drus n wučči I d-sersen imi d ayen kan i sɛan, yesker-iten-id Jupiter, yuwi-ten ɣer tqacuct n yiwen n udrar. Mi d-mmuqlen d akessar walan-d asif yellan tama n utemmu-nsen yettnerni ḥeznen ɣef wat-taddart ara yawi uḥemmal. Ma d nutni yessuli-asen Jupiter yiwen n lemqam annect-ila-t, yenna-asen ḥadret-tt. Uɣalen-as lmendad i lemqam-nni almi d asmi mmuten yerra-ten Jupiter d isekla; yiwet d ttejra n ubelluḍ, tayeḍ d ttejra n taqqa. ɛebden-ten yifellaḥen, ttẓurun-ten medden, yuɣal umkan-nni d azamul n ustreḥḥeb s yinebgi.
kab_Latn kab_Latn kab_Latn kab_Latn kab_Latn